Først Bornholm, nu Bornholmsgade. Det var ikke energikrisen, der sørgede for en kollektiv slukning af lyset i Aalborg mandag. Hele 4000 kunder i lejlighederne i Aalborgs øgadekvarter blev henlagt i mørke i mere end en time. Det skyldtes en "kabelfejl", fortæller Netselskabet N1 til TV2 Nord tirsdag morgen. Også vagtchefen hos Nordjyllands Politi bekræfter over for TV2 Nord, at de har været underrettet om strømsvigtet i bydelen. Da det ikke tyder på forbrydelse, men en teknisk fejl, har de ikke gjort yderligere. - Der var tale om en kabelfejl i går, så der går vores teknik ind og kobler ud, forklarer kommunikationsansvarlig hos Netselskabet N1, Frederik G. Schmidt. Hvad der helt konkret er årsag til fejlen, ved han ikke endnu. - Det er ikke kunderne selv, så vil det være en mere lokal afkobling, siger han og fortæller, at godt 4000 kunder altså blev ramt af strømafbrydelsen, der varede en god times tid. -	Når de her ting sker, så får man selvfølgelig besked på SMS. Men den gode gamle med lige at kigge over til naboen er også god, siger Frederik G. Schmidt. Han opfordrer også kunderne til at tilmelde SMS-service.
Tusindvis af aalborggensere var henlagt i mørke mandag aften.